募兵
作者：杜範
朝代：宋

paragraphs: 召募古來有，今者何其艱。
文書急如雨，取辦都保間。
百夫不當十，一夫費千鐶。
恐被嗜利徒，無能禦國患。
老母與少婦，蓬頭走江干。
挽之不得留，悲泣聲徹天。
母曰我壯子，婦曰我健夫。
衣裳破無補，田園荒未鋤。
一朝棄我去，饑寒我何如。
我欲從汝行，生死同一隅。
抑恐惰軍氣，累汝重汝辜。
今業已分離，把袂略須臾。
拭淚爲汝言，汝亦無我虞。
戮力濟王功，期以斬强胡。